બીજું તત્ત્વ છે—સર્વહિત. ભારતીય વિચાર પુરુષો જ્યારે સર્વહિતની વાત કરે છે ત્યારે તેમાં કેવળ પોતાનો પરિવાર, કોઇ જાતિ, કોઇ પ્રદેશ, કોઇ દેશની વાત નથી કરતા. તે સમગ્ર માનવ જાતિની વાત કરે છે. કેવળ માનવ જાતિની જ નહીં સમગ્ર પશુસૃષ્ટિની અને સમગ્ર જીવસૃષ્ટિની વાત કરે છે. જીવન જીવવામાં સહાયક બનતા પર્યાવરણ, વાતાવરણના હિતની પણ વાત કરે છે. જૈન ધર્મમાં આ માટેનું સુંદર સૂત્ર છે—परस्परोपग्रहो जीवानाम् (તત્ત્વાર્થ) જીવન પરસ્પરના ઉપગ્રહથી ચાલે છે.